钦定古今图书集成/明伦汇编/氏族典/第349卷 > 《廖用贤尚友录》 > 丘禾嘉
## 钦定古今图书集成/明伦汇编/氏族典/第349卷 > 《廖用贤尚友录》 > 丘禾嘉

按《明外史孙承宗传》：“丘禾嘉，贵州新添卫人。举万历
四十一年乡试，好谈兵。崇祯元年，有荐其知兵者，授
兵部职方主事。三年，蓟辽总督梁廷栋入主中枢衔。
总理马世龙违节制，命禾嘉监纪其军。宁远自毕自
肃遇害，遂废巡抚官，以经略兼之。至是议复设，廷栋
力推禾嘉超拜右佥都御史，巡抚其地。禾嘉讦守将”
祖大寿，大寿亦发其赃私。孙承宗不欲以武将去文
臣，抑使弗奏，密闻于朝，请改禾嘉他职。四年命调南
京太仆卿。会廷议山海别设巡抚，诏禾嘉仍以佥都
御史巡抚山海、永平。禾嘉持论每与承宗异，不为所
喜，遂坚以疾请。五年诏许还京，令其妻代陈病状，乃
命归田。未出都，卒。